Stadfæstelse af landsretten kendelse om ikke at tillægge kreditor stemmeret i rekonstruktionssag, dog afvises kæremålet for så vidt angår rekontruktør
Ret: Højesteret (3. instans)
Faggruppe: Civilsag — Visse kæresager
Sagsemner: Konkurs og anden insolvens;

/

 

Ikke stemmeret i rekonstruktion

Kendelse afsagt den 18. marts 2020

Sag 31/2019

Skyldner ApS,
Virksomhed 3 ApS,
Person 1
og
advokat Person 2
mod
Gældsstyrelsen

Overdragelse af fordringer kort før anmodning om rekonstruktion var ikke loyal og gav ikke
erhververen stemmeret vedrørende rekonstruktionsforslag

Få dage efter at skattemyndighederne havde varslet konkursbegæring og afslået Skyldner ApS'
anmodning om frivillig akkord, solgte tre selskaber, som var nærstående til Skyldner ApS, sine
fordringer mod selskabet til et andet – ikke-nærstående – selskab, Virksomhed 2 ApS. Dagen efter
overdragelsen indgav Skyldner ApS begæring om rekonstruktion. Spørgsmålet for Højesteret var, om
konkurslovens § 13 d, stk. 3 – hvorefter fordringer, der tilhører skyldnerens nærstående, ikke giver
stemmeret – afskar Virksomhed 2 ApS fra stemmeret vedrørende rekonstruktionsforslaget.

Højesteret udtalte, at overdragelsen ikke kunne anses for at være sket loyalt, men med det formål at
sikre de tre sælgende selskaber indvirkning på afstemningen om rekonstruktion af Skyldner ApS.
Højesteret fastslog, at Virksomhed 2 ApS allerede derfor ikke havde stemmeret med hensyn til
rekonstruktionsforslaget.

Landsretten var nået til samme resultat.

 



/